Занепакоены шматлікімі ваеннымі канфліктамі у свеце на розных кантынентах, Папа звяртаецца з просьбай да ўсіх вернікаў і людзей добрай волі прыняць удзел у асаблівым дні малітваў і посту ў інтэнцыі міру. Гэтым днём павінна стаць пятніца першага тыдня Вялікага Посту – 23 лютага. Заахвочваю вас, дарагія браты і сёстры, далучыцца да гэтага духоўнага змагання і ахвяраваць свае малітвы і пост у згаданы дзень згодна з інтэнцыяй Папы Францішка. Таксама Наступнік Святога Пятра прапанаваў правесці сусветнае малітоўнае чуванне “24 гадзіны для Пана” ў тых касцёлах, дзе гэта магчыма, 9-10 сакавіка. Няхай сумесная малітва Паўсюднага Касцёла дапаможа ва ўсталяванні супакою на нашай планеце!